Akademia se hande versterk met toonaangewende professoreBo links is prof. Danie Goosen wat die nuwe akademiese hoof van Akademia is. Saam met hom is prof. Gawie du Toit wat as die dekaan van Akademia se Fakulteit Opvoedkunde aangestel is. Links onder is prof. Hannes Rautenbach wat aangestel is as dekaan van die Fakulteit Natuurwetenskappe en prof. Pieter Duvenage wat die leisels as dekaan van die Fakulteit Geesteswetenskappe opneem. Foto: Verskaf. Die Afrikaanse gemeenskapsuniversiteit, Akademia, beoog om vanjaar 40 nuwe kwalifikasies vir akkreditasie in te dien en het pas vier gerekende professore aangestel om gehalte-onderrig by die instelling verder uit te bou. “Die nuwe akademiese hoof en dekane wat aangestel is, is getaak met die uitbreiding van ons programaanbod in die geesteswetenskappe, asook om bydraes te lewer tot die totstandkoming van fakulteite in natuurwetenskappe en opvoedkunde,” het Marthinus Visser, besturende direkteur van Akademia, gesê. Danie Goosen, professor in die geesteswetenskappe by Unisa, neem in Februarie sy plek as akademiese hoof by Akademia in. In Januarie neem prof. Pieter Duvenage die leisels as dekaan van die Fakulteit Geesteswetenskappe op. Duvenage was voorheen departementshoof van die Universiteit van die Vrystaat se Departement Filosofie en is ereprofessor in politieke filosofie by Cardiff Universiteit in die Verenigde Koninkryk. Prof. Hannes Rautenbach is aangestel om vanaf Februarie sy plek as dekaan van die Fakulteit Natuurwetenskappe in te neem. Rautenbach was voorheen departementshoof van die Departement Geografie, Geoïnformatika en Meteorologie by die Universiteit van Pretoria en buitengewone professor by die Skool vir Gesondheidstelsels en Openbare Gesondheid aan dieselfde universiteit. Prof. Gawie du Toit is as dekaan van die Fakulteit Opvoedkunde aangestel, en sluit in Maart by Akademia aan. Du Toit was voorheen hoof van die Skool vir Opvoedkunde by die Sol Plaatje Universiteit in die Noord-Kaap. “Met die aanstellings skep Akademia – in ŉ onstuimige hoëronderwysomgewing – nuwe moontlikhede vir voornemende studente wat gehalte-onderrig in Afrikaans wil ontvang. Ondanks die taalbeleidstellings van talle openbare universiteite wat moedertaalonderrig onmoontlik maak, bou Akademia voort aan Afrikaans as wetenskapstaal,” het Visser gesê. Akademia vier vanjaar sy agtste bestaansjaar en het reeds aan meer as 3 500 Afrikaanse studente toegang tot hoër onderwys van gehalte gebied. Oor die afgelope sewe jaar het Akademia 11 kwalifikasies geakkrediteer wat grade, hoër sertifikate en ŉ gevorderde diploma insluit. “Die instelling bereik jaarliks nuwe hoogtes in die daarstel van ŉ volwaardige gemeenskapsuniversiteit wat ŉ wye verskeidenheid vakdissiplines aanbied. Die aanstellings van hierdie gerekende akademici vorm deel van Akademia se oprigting van ŉ omvattende residensiële kampus. “Ons glo dat hierdie kundiges se gerekende ervaring ŉ merkwaardige bydrae sal lewer om Akademia se akademiese en bedryfsrelevantheid te behou en toenemend uit te bou,” het Visser bygevoeg.